**TITLUL: ANALIZA PRELIMINARĂ A IMPACTULUI DE REGLEMENTARE, EFECTUATĂ PENTRU PROIECTUL HOTĂRÎRII GUVERNULUI PENTRU APROBAREA REGLEMENTĂRII TEHNICE PRIVIND SIGURANŢA JUCĂRIILOR**

**INSTITUŢIA: MINISTERUL ECONOMIEI**

**DATA: 04.06.2015**

**INTRODUCERE**

Analiza impactului de reglementare efectuată pentru proiectul Hotărîrii Guvernului pentru aprobarea reglementării tehnice privind siguranţa jucăriilor este elaborată în baza prevederilor Legii nr. 235-XVI din 20.07.2006 cu privire la principiile de bază de reglementare a activităţii de întreprinzător şi în corespundere cu Metodologia de analiză a impactului de reglementare şi de monitorizare a eficienţei actului de reglementare, aprobată prin Hotărîrea Guvernului nr. 1230 din 24.10.2006.

Proiectul de Hotărîre de Guvern pentru aprobarea reglementării tehnice privind siguranţa jucăriilor, va crea cadrul necesar aplicării în legislaţia naţională a Directivei 2009/48/CE a Parlamentului European şi a Consiliului din 18 iunie 2009 privind siguranţa jucăriilor.

Prevederile care urmează a fi stipulate în proiectul de Hotărîre a Guvernului nominalizat au ca scop consolidarea, clarificarea, completarea cerinţelor esenţiale de siguranţă pentru jucării pentru a se adapta progresului ştiinţific, cerinţelor pieţei şi pentru a asigura protecţia sănătăţii şi securităţii copiilor, care reprezintă un grup vulnerabil de consumatori. Totodată, obligaţiile producătorilor devin mai strice, în ceea ce priveşte efectuarea unei evaluări de siguranţă a jucăriei, înainte de a supune jucăria testărilor pentru a verifica îndeplinirea cerinţelor esenţiale şi pentru a preciza informaţii tehnice mai cuprinzătoare referitor la jucării.

**DEFINIREA PROBLEMEI**

Jucăriile şi jocurile prezintă instrumente vitale pentru dezvoltarea copiilor. Actualmente în Republica Moldova există 530059 copii sunt 14 ani, ponderea acestora din totalul populaţiei constituie 14,9%, pentru dezvoltarea cărora ar trebui să se utilizeze jucării sigure.

Copiii reprezintă un grup vulnerabil de consumatori şi de aceea este necesară acordarea unei atenţii deosebite în ceea ce priveşte asigurarea securităţii vieţii şi sănătăţii copiilor în utilizarea jucăriilor.

În timp ce producătorii sunt responsabili pentru siguranţa produselor lor, importatorii, organismele notificate și autorităţile de supraveghere a pieţei au cu toţii un rol important în a se asigura că jucăriile puse la dispoziţie pe piaţă întrunesc cerinţele de siguranţă.

Asigurarea că cerinţele de siguranţă și standardele ţin pasul cu cele mai noi tendinţe în materia jucăriilor este ceva vital, în special întrucât noile materiale și procese de producţie se dezvoltă constant.

Progresul tehnologic a ridicat anumite probleme referitor la siguranţa jucăriilor şi anume ce ţin de reglementarea anumitor substanţe chimice în jucării. Studiile efectuate de către Comitetul Ştiinţific privind Riscurile asupra Sănătăţii şi Mediului a Comisiei Europene au demonstrat că utilizarea tris 2-cloroetil fosfat (TCEP) în jucării implică riscuri cancerigene pentru copii. Astfel, este necesar de reglementat valorile limită specifice pentru aceste substanţe chimice utilizate în jucăriile destinate copiilor mai mici de 36 luni sau în alte jucării concepute pentru a fi introduse în cavitatea bucală. La moment se cercetează de către Comitetul menţionat mai sus, efectele Bisfenolului A, care pot perturba funcţiile endocrine, în consecinţă ar putea fi reglementate norme mai drastice ce ţin de limitele specifice pentru conţinutul acestei substanţe în jucării.

Totodată, la nivelul Uniunii Europene au fost limitate conţinutul nichelului în jucăriile electrice.

Cadrul actual de reglementare pentru jucării nu reglementează aceste norme, care ar putea avea consecinţe grave asupra sănătăţii şi securităţii copiilor. La momentul modificării şi completării Hotărîrii Guvernului nr. 83 din 31.01.2008, pentru a fi adusă în conformitate cu Directiva 2009/48/CEE au fost omise careva prevederi ce ţin de cerinţele esenţiale, organismele notificate, aspectele de ţin de efectuarea de către producători a unei analize a pericolelor de natură, chimică, fizică, mecanică, igienă, inflamabilitate pe care jucăria le poate prezenta, înainte de a pune la dispoziţie pe piaţă, completarea avertismentelor, marcajul CE, concretizarea obligaţiilor agenţilor economici.

Prin consolidarea, clarificarea, completarea cerinţelor esenţiale pentru jucării, statul va atinge obiectivele principale care se referă la asigurarea că jucăriile puse la dispoziţie pe piaţă sunt sigure şi că vor fi eliminate barierele tehnice în calea comerţului. În acest sens se propune completarea şi clarificarea cerinţelor esenţiale, specificarea şi concretizarea obligaţiilor agenţilor economici, aplicarea marcajului CE, descrierea expresă a procedurilor de evaluare a conformităţii, fără a face referinţă la actele tangenţiale, procedura de notificare/recunoaştere a organismelor de evaluare a conformităţii, cerinţele faţă de acestea şi faţă de autoritatea de notificare.

Pentru a exclude posibilitatea omiterii unor prevederi reglementate de Directiva 2009/48/CEE şi avînd în vedere că reglementarea tehnică în vigoare urmează a fi modificată în majoritatea capitolelor, precum şi pentru a stabili o structură logică a compartimentelor, s-a constatat că elaborarea unei reglementări tehnice noi este cea mai bună opţiune.

Se poate de menţionat că pentru implementarea şi aplicarea Hotărîrii Guvernului nr. 83 din 31.01.2008 au fost adoptate integral standardele armonizate, care conferă prezumţia de conformitate cu cerinţele esenţiale stabilite în reglementarea tehnică. Ministerul Economiei, a aprobat Lista standardelor conexe, care adoptă standardele armonizate, la Reglementarea tehnică „Jucării. Cerinţe de securitate”, precum şi pe parcursul anilor odată cu adoptarea noilor standarde armonizate a modificat şi a actualizat (chiar şi la propunerea APC) lista standardelor conexe. Totodată organismele de evaluare a conformităţii au fost acreditare în scopul efectuării procedurilor de evaluare a conformităţii conform modulelor stabilite în reglementarea tehnică în vigoare.

Pentru consolidarea capacităţilor Agenţiei pentru Protecţia Consumatorilor (APC) şi pentru eficientizarea supravegherii pieţei, inspectorii din cadrul APC au beneficiat de instruiri referitor la aplicarea mecanismelor de supraveghere a pieţei jucăriilor în cadrul proiectului Twinning „*Suport acordat Agenţiei pentru Protecţia Consumatorilor*”.

***Obiectul de reglementare***

Prevederile din reglementarea tehnică se aplică produselor concepute sau destinate, în mod exclusiv sau neexclusiv, utilizării pentru joacă de către copiii cu o vârstă mai mică de 14 ani.

Totodată va fi stabilită o listă exhaustivă de produse care nu sunt considerate jucării, pentru a clarifica domeniul de reglementare a actului normativ.

Principalele aspecte reglementate de hotărârea de Guvern, se referă la:

- cerinţele esenţiale pe care trebuie să le satisfacă jucăriile în scopul introducerii şi/sau punerii la dispoziţie pe piaţă, care trebuie să asigure un înalt nivel de protecţie a securităţii şi sănătăţii copiilor;

- cerinţele specifice de siguranţă privind proprietăţile fizice şi mecanice, chimice, electrice, de igienă, inflamabilitate şi radioactivitate pentru jucării;

- evaluarea conformităţii jucăriilor, stabilirea procedurilor respective;

- regulile privind aplicarea marcajului european de conformitate “CE”;

- criteriile pentru organismelor de evaluare a conformităţii jucăriilor;

- nominalizarea organului de control care asigură supravegherea pieţei;

- prevederi privind avertismentele pe care trebuie să le însoţească jucăriile;

- obligaţiile agenţilor economici implicaţi în lanţul de aprovizionare şi distribuţie a jucăriilor.

Pentru informare se prezintă poziţiile tarifare ale jucăriilor estimate în baza Hotărîrii Guvernului nr. 1525 din 29.12.2007 privind aprobarea Nomenclatorului mărfurilor al Republicii Moldova.

|  |  |
| --- | --- |
| Poziţia tarifară | Denumirea mărfii |
| 9503 | Triciclete, trotinete, automobile cu pedale şi jucării similare cu roţi; landouri şi cărucioare pentru păpuşi; păpuşi; alte jucării; minimodele şi modele similare pentru divertisment, animate sau nu; jocuri enigmistice (puzzle) de orice fel: |
| 9504 | Articole pentru jocuri de societate, inclusiv jocurile cu motor sau cu mecanisme de mişcare, jocuri de biliard, mese speciale pentru jocuri de cazino şi jocurile de popice automate (de exemplu, bowling): |

***Componenta juridică*.**

Proiectul Hotărîrii Guvernului pentru aprobarea reglementării tehnice privind siguranţa jucăriilor este corelat cu prevederile existente şi terminologia definită de următoarele acte normative:

- Legea nr. 235 din 01.12.2011 privind activităţile de acreditare şi de evaluare a conformităţii;

- Legea nr. 420 din 22.12.2006 privind activitatea de reglementare tehnică;

- Legea nr. 590 din 22.09.1995 cu privire la standardizare;

- Hotărîrea Guvernului nr. 49 din 15.01.2013 cu privire la aprobarea Regulamentului privind procedurile de evaluare a conformităţii produselor industriale din domeniul reglementat (module).

Elaborarea proiectului de reglementare tehnică reiese din o serie de angajamente asumate în cadrul documentelor de politici publice şi în procesul de armonizare cu acquis-ul comunitar, principalele documente fiind:

- Art. 173 din Planul naţional de acţiuni privind implementarea Acordului de Asociere Republica – Moldova Uniunea Europeană, aprobat prin Hotărîrea Guvernului nr. 808 din 7.10.2014 (Anexa XVI din Acordul DCFTA), impune elaborarea unor reglementări naţionale armonizate cu acquis-ul comunitar;

- Hotărîrea Guvernului nr. 16 din 26.02.2015 cu privire la aprobarea Planului naţional de armonizare a legislaţiei pentru anul 2015 (pct. 51);

- ordinul Ministerului Economiei nr. 5 din 20 ianuarie 2015 cu privire la aprobarea Planului anual de acţiuni şi Programului legislativ pentru anul 2015 (pct. 87).

Conform art. 18 din Legea nr. 235 din 1 decembrie 2011 privind activităţile de acreditare şi de evaluare a conformităţii „*Evaluarea conformităţii cu titlu obligatoriu se realizează pentru produsele din domeniile prevăzute la anexa nr.3*”. În Anexa nr. 3 la Legea menţionată este specificat că domeniul „*Jucării*” prezintă domeniul reglementat.

Avînd în vedere că „*activitatea de reglementare tehnică constituie prerogativa statului*” (art. 2 din Legea nr.420-XVI din 22.12.2006 privind activitatea de reglementare tehnică), în art. 30 din Legea nr.235 din 1 decembrie 2011 sunt stipulate funcţiile autorităţilor de reglementare care sunt următoarele:

„*a) stabilesc, în reglementările tehnice, pentru faza de proiect şi/sau pentru faza de producţie, posibilităţi de utilizare a procedurilor de evaluare a conformităţii, care vor asigura nivelul de securitate necesar şi atingerea obiectivului reglementării tehnice; criterii în a căror bază producătorul poate alege pentru produse cele mai potrivite proceduri de evaluare a conformităţii, prevăzute de legislaţie; metode de încercări şi de prelevare a probelor, utilizabile în procesul de evaluare a conformităţii;*

*b) stabilesc, pentru produse sau grupe de produse, una sau mai multe proceduri de evaluare a conformităţii, identice ca nivel doveditor, ceea ce ar permite solicitantului să-şi aleagă cea mai potrivită procedură;*

*c) stabilesc criterii conform cărora producătorul poate alege, pentru produse, cele mai potrivite proceduri de evaluare a conformităţii, prevăzute de legislaţie;*

*d) stabilesc, pentru grupele de produse, aplicabilitatea modulelor sau a schemelor de certificare;*

*e) stabilesc metode de încercări şi metode de prelevare a probelor, utilizabile în procesul de evaluare a conformităţii produselor;*

*f) stabilesc conţinutul documentaţiei tehnice pentru emiterea declaraţiei de conformitate;*

*g) identifică standardele şi prestandardele naţionale utilizate în scopul evaluării conformităţii*”.

Conform art. 4 din Lege nr. 420 din 22.12.2006 privind activitatea de reglementare tehnică „*(6) Lista domeniilor reglementate şi a organelor administraţiei publice de supraveghere a pieţei este aprobată şi, în caz de necesitate, actualizată de Guvern*”.

Astfel, prin Hotărîrea Guvernului nr. 31 din 23.01.2009 cu privire la aprobarea domeniilor reglementate, autorităţilor de reglementare şi organelor cu funcţii de supraveghere a pieţei este stabilit că pentru domeniul jucării autoritatea de reglementare este Ministerul Economiei şi Ministerul Sănătăţii, iar Agenţia pentru Protecţia Consumatorilor şi Serviciul de Supraveghere de Stat a Sănătăţii Publice organe de supraveghere a pieţei.

Proiectul Legii privind supravegherea pieţei, care creează cadrul legal necesar pentru aplicarea prevederilor capitolelоr I şi III al Regulamentului (CE) nr. 765/2008 al Parlamentului European şi al Consiliului din 9 iulie 2008 de stabilire a cerinţelor de acreditare şi de supraveghere a pieţei în ceea ce priveşte comercializarea produselor nominalizează Ministerul Economiei în calitate de autoritate de reglementare pentru jucării, iar Agenţia pentru Protecţia Consumatorilor se nominalizează în calitate de organ de supravegherea pieţei.

În prezent, jucăriile se supun prevederilor Reglementării tehnice „Jucării. Cerinţe de securitate”, aprobată prin Hotărîrea Guvernului nr. 83 din 31.01.2008, cu modificările şi completările ulterioare, care a fost armonizată cu Directiva 88/378/CEE, fiind înlocuită la moment cu Directiva 2009/48/CE a Parlamentului European şi a Consiliului privind siguranţa jucărilor.

Directiva 2009/48/CE actualizează şi completează anumite cerinţe esenţiale de siguranţă, pentru a se adapta progresului tehnic. Pentru a asigura un nivel înalt de protecţie a copiilor împotriva riscurilor cauzate de substanţele chimice din jucării, se acordă o atenţie deosebită utilizării substanţelor periculoase, în special celor cancerigene, mutagene sau toxice pentru reproducere, precum şi a substanţelor alergene şi anumite metale. Pentru a asigura o protecţie adecvată în cazul copiilor cu un grad înalt de expunere, se impune ca substanţele chimice din jucării să corespundă prevederilor legislaţiei cu privire la clasificarea, etichetarea şi ambalarea substanţelor şi amestecurilor. Jucăriile, componentele acestora sau ambalajele despre care se consideră în mod rezonabil că pot ajunge în contact cu produsele alimentare ar trebui să respecte legislaţia referitoare la materialele şi obiectele destinate să vină în contact cu produsele alimentare.

Totodată, este aprobată Lista standardelor conexe, care asigură prezumţia de conformitate cu cerinţele esenţiale din reglementarea tehnică menţionată şi care a fost aprobată prin ordinul Ministerului Economiei nr. 31 din 11.04.2008 cu modificările şi completările ulterioare.

Principiul pe care se bazează prevederile Hotărîrii Guvernului nr. 83 din 31.01.2008 nu se modifică. Cadrul normativ în vigoare, se bazează pe principiile Noii Abordări. Conceptul Noii Abordări constă în stabilirea cerinţelor esenţiale pentru jucării, specificaţiile tehnice fiind prevăzute în standardele conexe care asigură prezumţia de conformitate cu cerinţele esenţiale stipulate în actul normativ. Experienţa Uniunii Europene a demonstrat că acest concept funcţionează eficient în sectorul jucăriilor.

Totuşi s-a stabilit faptul că unele norme din Hotărîrea Guvernului nr. 83 din 31.01.2008 sunt depăşite şi urmează a fi actualizate (ce ţine de cerinţe esenţiale, avertismente, organisme desemnate, organismul naţional de asigurare a conformităţii produselor, concretizarea obligaţiilor agenţilor economici).

Alt document care reglementează domeniul este Reguli şi normative sanitaro-epidemiologice privind producerea, realizarea şi folosirea jocurilor şi jucăriilor, aprobate prin ordinul Ministerului Sănătăţii nr. 06.10.3. 68 din 22.12.2004, care stabilesc principiile generale şi definiţii, cerinţele igienice, marcarea, investigaţii de laborator, competenţa orfanelor sanitaro-epidemiologice. Aceste Reguli şi normative conţin prevederi contradictorii cu prezenta reglementare tehnică aprobată prin Hotărîrea Guvernului nr. 83 din 31.01.2008, care trebuiau să fie abrogate la etapa intrării în vigoare a Reglementării tehnice prenotate.

Concluzionînd cele menționate este imperios pentru Republica Moldova armonizarea legislației cu legislația europeană armonizată și ca urmare punerea în aplicare și implementarea standardelor europene armonizate.

**ELEMENTUL ANALITIC AL PROBLEMEI, MOTIVUL APARIŢIEI ŞI ESTIMAREA DEMINSIUNII ACESTEIA**

Proiectul de Hotărîre a Guvernului are ca scop consolidarea, clarificarea, completarea cerinţelor esenţiale de siguranţă pentru jucării pentru a se adapta progresului ştiinţific, cerinţelor pieţei şi pentru a asigura protecţia sănătăţii şi securităţii copiilor, care reprezintă un grup vulnerabil de consumatori, concretizarea obligaţiilor agenţilor economici, condiţiile de aplicare a marcajului CE şi a avertismentelor pe care trebuie să le însoţească jucăriile, stabilirea principiilor de supraveghere a pieţei.

Progresul tehnologic de pe piaţa jucăriilor a ridicat anumite probleme referitor la siguranţa jucăriilor şi a dat naştere unor preocupări tot mai accentuate ale consumatorilor. Pentru a lua în considerare progresul tehnologic şi pentru a clarifica cadrul de reglementare aplicabil jucăriilor, anumite aspecte ce ţin de cerinţele esenţiale, aplicarea marcajului CE şi a avertismentelor, cerinţele faţă de organismele notificate, concretizarea obligaţiilor agenţilor economici, necesită a fi modificate şi completate.

Conform raportului efectuat de către Agenţia pentru Protecţia Consumatorilor privind supravegherea pieţei, în vederea corespunderii jucăriilor cerinţelor esenţiale, stipulate în Reglementarea tehnică „Jucării. Cerinţe de securitate”, pe parcursul anului 2014 au fost verificate 2222 unităţi de jucării, în sumă totală 558,328 mii lei, din care neconforme cerinţelor prescrise s-au depistat 1921 jucării, în sumă de 48,404 mii lei.

Jucăriile au fost verificate în cadrul a 31 controale de stat unde la 26 (84%) controale s-au depistat jucării neconforme la agenţi economici:

* controale planificate – 15 (48,39%), depistate neconformităţi la 12 (80%) controale.
* controale inopinate – 3 (9,67%), depistate neconformităţi la 2 (66,6 %) controale.
* controale efectuate în baza ordinului Agenţiei pentru Protecţia Consumatorilor nr. 48 -13 (41,94%), depistate neconformităţi la 12 (92.31%)

Au fost controlate diferite categorii de jucării: jucării din mase plastice; jucării cu roţi pentru copii (triciclete, trotinete, automobile cu pedale), landouri şi cărucioare pentru păpuşi; jucării de masă din carton; jucării cu umplutură moale; jucării de societate, etc.

Din numărul total de jucării verificate în reţeaua de comerţ, circa 90% sunt jucării de origine de import. În majoritatea cazurilor jucăriile sunt importate din China, Italia, Turcia.

Principalele neconformităţi depistate au fost lipsa declaraţiei de conformitate în 13 cazuri, jucării în cantitate de 1422 unităţi, în sumă 46,514 mii lei, lipsa informaţiei concrete, complete pentru consumatori privind destinaţia produsului, măsurile de precauţie, avertismentele necesare, modul de utilizare, ţara producătoare, importatorul, adresa acestora - în 15 cazuri, la jucării în cantitate de 1522 unităţi în sumă 37,892 mii lei, lipsa marcării totale a jucăriilor, la 2 agenţi economici.

În rezultatul supravegherii pieţei, pentru încălcările depistate către agenţii economici au fost aplicate sancţiuni în conformitate cu legislaţia în vigoare:

- eliberate 17 prescripţii de interzicere temporară a comercializării lotului de produse din ele 13 executate;

- eliberate 17 prescripţii de înlăturare a neconformităţilor, din ele 13 executate;

- încheiate 41 procese-verbale cu privire la contravenţie pe persoane cu funcţie de răspundere şi persoane juridice, conform Codului Contravenţional al Republicii Moldova, suma amenzilor aplicate – 71800 lei.

Agenţia pentru Protecţia Consumatorilor (APC) a beneficiat de instruiri pentru supravegherea pieţei jucăriilor în cadrul proiectului Twinning „*Suport acordat Agenţiei pentru Protecţia Consumatorilor*”. Pentru eficientizarea controalelor de supraveghere a pieţei şi întru asigurarea punerii la dispoziţie pe piaţă a jucăriilor, APC a înaintat propunerea de elaborare a unui document normativ sau de modificare şi completare a Reglementării tehnice în vigoare, în ceea ce priveşte aplicarea avertismentelor.

Conform datelor prezentate de către APC, privind rezultatele supravegherii pieţei jucăriilor pe perioada 2010-2013 au fost verificate 42224 unităţi jucării, în sumă totală 1797,033 mii lei, din care neconforme cerinţelor prescrise s-au depistat 21208 jucării, în sumă de 749,270 mii lei.

Jucăriile au fost verificate în cadrul a 219 controale de stat, unde prin 192(88%) controale s-au depistat jucării neconforme. Principalele neconformităţi depistate sunt:

- lipsa declaraţiei de conformitate în 94 cazuri, lipsa informaţiei concrete, complete pentru consumatori privind destinaţia produsului, măsurile de precauţie, avertismentele necesare, modul de utilizare, ţara producătoare, importatorul, adresa acestora - în 70 cazuri, lipsa marcării totale a jucăriilor – în 63 de cazuri.

Neconformităţile indicate au fost depistate prin controlul vizual al produselor.

Pentru determinarea siguranţei jucăriilor, au fost prelevate 8 loturi de jucării şi expediate la laboratoarele de încercări acreditate pentru efectuarea încercărilor de laborator la corespunderea proprietăţile mecanice şi fizice conform prevederilor SM SR EN 71-1+A9:2010 şi Reglementării Tehnice „Jucării. Cerinţe de securitate”, cît şi pentru testare referitor la prezenţa substanţelor chimice periculoase.

În rezultatul încercărilor s-a constatat că probele investigate corespund normelor prescrise şi/sau declarate.

Litigii privind protecţia consumatorilor, legate de jucării neconforme, în perioada raportată nu au fost înregistrate.

Examinînd datele privind neconformităţile depistate se constată o creştere a neconformităţilor în anul 2014. Aceasta se poate datora faptului că urmare proiectului Twinning, inspectorii din cadrul APC au fost instruiţi în legătură cu efectuarea supravegherii pieţei, aceasta fiind efectuată mai amplu.

Totodată, conform datelor prezentate de către Compania Naţională de Asigurări în Medicină nu se cunosc cazuri privind numărul persoanelor fizice cu leziuni traumatice, sufocări, otrăviri şi alte consecinţe ale traumelor externe datorate neconformităţilor jucăriilor.

La nivelul UE , există sistemul rapid de schimb de informaţii RAPEX, în care sunt incluse mărfurile care prezintă riscuri grave şi pentru care sunt luate măsuri obligatorii sau voluntare de rechemare, retragere, distrugere sau interzicere a importului în vamă, după caz.

Astfel, numai în anul 2015, conform rapoartelor prezentate de către Comisia Europeană, au fost retrase, rechemate sau chiar respins importul din vamă, precum şi au fost distruse jucării, care prezentau riscuri grave, ce ţin de conţinutul substanţelor chimice, precum şi riscuri de sufocare sau alte accidentări.

Din 12 rapoarte analizate se poate constata că pe parcursul anului 2015 au fost retrase, rechemate 110 jucării cu risc grav dintre care 46 jucării care prezentau conţinut de substanţe chimice ridicat şi 54 jucării care prezentau riscuri de sufocare sau alte accidentări. Aproximativ 92% din jucăriile introduse în sistemul rapid de informaţii RAPEX, sunt originare din China.

La momentul actual jucăriile sunt supuse evaluării conformităţii în conformitate cu procedurile de evaluare a conformităţii, modulul B (examinarea de tip), dar şi în conformitate cu oarecare scheme de certificare, care nu sunt reglementate de cadrul normativ în vigoare.

Totodată jucăriile sunt supuse procedurii privind autorizarea sanitară în conformitate cu anexa nr. 1 din Hotărîrea Guvernului nr. 384 din 12.05.2010 (Papusi care reprezinta fiinte umane, Păpuşi care reprezintă fiinţe umane din material plastic) costurile pentru autorizarea sanitară sunt determinate de spectrul materialelor şi substanţelor din compoziţia jucăriilor, fiind specificate în Hotărîrea Guvernului nr. 533 din 13.07.2011 cu privire la aprobarea Listei şi tarifelor serviciilor contra cost din sfera sănătăţii publice prestate persoanelor fizice şi juridice. În cadrul elaborării proiectului de Hotărîre a Guvernului pentru aprobarea Reglementării tehnice privind siguranţa jucăriilor, a fost creat un grup de lucru, cu cooptarea specialiştilor din cadrul Serviciului de Supraveghere de Stat a Sănătăţii Publice, pentru a analiza cadrul actual de reglementare şi pentru a elimina supra reglementarea domeniului, adică dublările între evaluarea conformităţii şi autorizarea sanitară. În acest sens, se optează pentru abrogarea prevederilor ce ţin de autorizarea sanitară prevăzute în Hotărîrea Guvernului nr. 384 din 12.05.2010 şi ajustarea cadrului naţional la prevederile şi cerinţele aquis-ului comunitar.

Pentru efectuarea procedurilor de evaluare a conformităţii conform modulului B, agenţii economici suportă cheltuieli între 800-1600 lei, iar pentru încercări, în dependenţă de parametrii evaluaţi, costul serviciilor variază între 100-2100 lei.

În Republica Moldova jucăriile se importă din fostele ţări CSI, preponderent Ucraina şi Rusia, în perioada 2012-2014 fiind importate jucării în valoare medie de 534 mii dolari SUA, din ţările Uniunii Europene, preponderent Italia, Germania, Polonia, România, Slovenia, în valoare medie de 4552,3 mii dolari SUA şi din celelelte ţări ale lumii, preponderent China, Turcia în valoare medie de 8741,2 mii dolari SUA.

Conform analizei importurilor s-a constatat că ţara din care cel mai mult se importă jucării este China, şi aproximativ 92% din jucăriile introduse în sistemul rapid de informaţii RAPEX, sunt originare din China. Astfel, există probabilitate majoră ca jucăriile respinse sau retrase de pe piaţa Uniunii Europene să fie puse la dispoziţie pe piaţă în ţările care nu au stabilite cerinţele respective, cum ar fi de exemplu Republica Moldova.

Avînd în vedere cele menţionate, apare necesitatea întreprinderii unor măsuri, pentru a asigura siguranţa şi protecţia consumatorilor. Aceasta poate fi atinsă prin adoptarea reglementării tehnice privind siguranţa jucăriilor, care va stabili cerinţele esenţiale de securitate mai stricte, obligaţiile agenţilor economici, aplicarea marcajului de conformitate CE şi a avertismentelor necesare, organizarea supravegherii pieţii şi cerinţe faţă de organismele de evaluare a conformităţii.

**Estimarea posibilelor consecinţe în cazul în care nici o acţiune nu e întreprinsă:**

În cazul în care nici o acţiune nu va fi întreprinsă în sensul ajustării cadrului normativ în vigoare nu se va asigura un nivel ridicat de protecţie a consumatorilor, în special a copiilor, care prezintă grupuri vulnerabile de consumatori, cerinţele esenţiale stabilite în proiectul de hotărîre nu vor fi racordate la progresul tehnologic, piaţa va continua să fie invadată de jucării neconforme, care pot avea efect negativ asupra vieţii şi sănătăţii copiilor.

În acelaşi timp, Republica Moldova nu va îndeplini angajamentele asumate în cadrul Acordului privind crearea Zonei de Liber Schimb Aprofundat şi Cuprinzător dar şi în Acordul OMC/TBT şi va fi afectat parţial parcursul european al Republicii Moldova. Deasemenea, nu vor fi eliminate barierele tehnice în calea comerţului şi nu vor fi create condiţii în ceea ce priveşte facilitarea comerţului cu ţările europene.

**Stabilirea scopurilor acţiunilor statului**

Prin adoptarea proiectului de reglementare tehnică obiectivele principale sunt:

 îmbunătăţirea funcţionării pieţei interne prin asigurarea unui tratament egal pentru toţi agenţii economici, şi anume pentru producători, importatori şi distribuitori;

 asigurarea nivelului ridicat de protecţie a consumatorilor în special a copiilor prin asigurarea accesului la jucării sigure şi inofensive pe piaţa internă;

 consolidarea capacităţilor autorităţilor de supravegherea pieţei prin instruirea a 3 inspectori din cadrul APC, în anul 2015;

 oferirea soluţiilor la problema incoerenţelor din cadrul de reglementare şi, prin urmare, un impact pozitiv asupra simplificării cadrului de reglementare.

 aducerea cadrului normativ în corespundere cu prevederile Directivei 2009/48/CE, eliminînd astfel barierele tehnice în calea comerţului;

**COSTURILE MAJORE ŞI BENEFICIILE ANTICIPATE ALE INTERVENŢIEI STATULUI**

1. **Impacturile negative sau costurile intervenţiei statului:**

În rezultatul analizei nu au fost identificate costuri potenţiale semnificative pentru sectorul privat în implementarea prevederilor Hotărîrii de Guvern, deoarece procedurile de evaluare a conformităţii nu se modifică. Agenţii economici nu vor suporta costuri suplimentare ce ţin de evaluarea conformităţii, costurile rămînînd aceleaşi, între 800-1600 lei, iar pentru încercări, în dependenţă de parametrii evaluaţi, costul serviciilor variază între 100-2100 lei.

Totodată, odată cu implementarea cerinţelor ce se referă la marcajul CE şi la redistribuirea obligaţiilor de evaluare a conformităţii producătorilor se estimează o scădere a costurilor la importul jucăriilor cu aproximativ 5,16 %. Aceasta reiese din faptul că totalul importurilor pentru perioada anilor 2012-2014 constituie 13827,5 mii lei. În perioada anilor 2012-2014 au fost eliberate în jur de 310 certificate de conformitate. Media costului certificatelor de conformitate se estimează la valoarea de 713000 lei. Astfel poate fi prezentată următoarea schema de calcul:

1. ((800+1600)/2)+((100+2100)/2)×310=713000
2. (713000:13827500) ×100%=5,16%

Introducerea cerinţe esenţiale ce se referă la substanţele cancerigene, mutagene şi toxice, precum şi a substanţelor alergene va implica anumite constrîngeri pentru producători, din punct de vedere că la moment laboratoarele de încercări nu sunt dezvoltate şi nu pot acoperi aceste cerinţe. Însă respectarea unor cerinţe esenţiale care garantează un înalt nivel de protecție nu trebuie privită ca o piedică administrativă sau o constrîngere în afaceri, deoarece pericolele pot prejudicia anumite aspecte de protecţie a intereselor publice.

Totodată, producătorii pot apela la organisme de evaluare a conformităţii notificate pentru efectuarea procedurii de examinare de tip (modulul B), în scopul asigurării conformităţii cu cerinţele esenţiale stipulate în hotărîrea de Guvern şi pentru a exporta produse pe piaţa Uniunii Europene.

**2. Impacturile pozitive sau beneficiile intervenţiei statului**

Proiectul, prin prevederile sale, va antrena o serie de beneficii pentru stat:

* excluderea sau minimizarea introducerii pe piaţă şi punerii la dispoziţie a jucăriilor care nu corespund cerinţelor esenţiale;
* armonizarea cadrului normativ în corespundere cu prevederile Directivei 2009/48/CE;
* liberalizarea circulaţiei jucăriilor pe piaţa internă, astfel evitând obstacolele în calea progresului tehnologic

Costuri şi dezavantaje pentru stat

Putem menţiona pentru viitor costuri pentru dotarea laboratoarelor (din cadrul Centrului de Metrologie Aplicată şi Certificare, Centrului de analiză şi încercări „Pielart-Airin”, Centrului Naţional de Sănătate Publică, laboratorului de încercări „Aschim”) în scopul acoperirii tuturor parametrilor prevăzuţi de reglementarea tehnică.

Costuri necesare adoptării standardelor europene armonizate în calitate de standarde moldovene.

**EVALUAREA ABORDĂRILOR ALTERNATIVE**

La elaborarea AIR-ului s-au stabilit 3 abordări alternative de soluţionare a problemelor identificate:

* „a nu face nimic”;
* a modifica Hotărîrea Guvernului nr. 83 din 31.01.2008 cu privire la aprobarea Reglementării tehnice ”Jucării. Cerinţe de securitate”;
* a elabora un proiect nou de Hotărîre de Guvern pentru aprobarea reglementării tehnice privind siguranţa jucăriilor în vederea armonizării totale a cadrului de reglementare din Moldova cu prevederile Directivei 2009/48/CE.

Analiza comparativă a alternativelor este prezentată mai jos.

|  |  |  |
| --- | --- | --- |
| Alternativa | Posibile avantaje | Posibile dezavantaje |
| 1. A nu face nimic | Nu au fost identificate avantaje | - nu va fi garantat un nivel înalt de protecție a intereselor publice.  - cadrul normativ naţional nu va fi aliniat la cerinţele acquis-ului comunitar şi va fi incompatibil cu acesta;  - lipsa încrederii în competitivitatea şi conformitatea produselor autohtone,  -imposibilitatea demonstrării tendinţei Republicii Moldova referitor la uniformizarea regulilor și procedurilor de evaluare a conformității cu practicile UE. |
| 1. A modifica Hotărîrea Guvernului nr. 83 din 31.01.2008 cu privire la aprobarea Reglementării tehnice ”Jucării. Cerinţe de securitate” | - asigurarea nivelului ridicat de protecţie a consumatorilor în special a copiilor prin asigurarea accesului la jucării sigure şi inofensive pe piaţa internă;   - aducerea cadrului normativ în corespundere cu prevederile Directivei 2009/48/CE, eliminînd astfel barierele tehnice în calea comerţului   * promovarea produselor autohtone pe pieţele externe | - copii nu vor fi protejaţi de produse neconforme puse la dispoziţei pe piaţă;  - procesul de elaborare a modificării actului normativ va fi unul anevoios, deoarece multe prevederi urmează a fi modificate şi incluse altele noi;  - omiterea unor prevederi care pot fi esenţiale pentru protejarea vieţii şi sănătăţii consumatorilor;  - procesul de consultare şi avizare va fi mai îndelungat şi mai dificil, deoarece va fi necesară efectuarea analizei comparative a prevederilor existente şi a celor care urmează a fi introduce. |
| 1. A elabora un proiect nou de Hotărîre de Guvern pentru aprobarea reglementării tehnice privind siguranţa jucăriilor | - asigurarea nivelului ridicat de protecţie a consumatorilor în special a copiilor prin asigurarea accesului la jucării sigure şi inofensive pe piaţa internă;  - aducerea cadrului normativ în corespundere cu prevederile Directivei 2009/48/CE, eliminînd astfel barierele tehnice în calea comerţului;  - promovarea produselor autohtone pe pieţele externe şi eliminarea barierelor tehnice în calea comerţului. | * costurile suportate de agenţii economici în scopul conformării cu toate cerinţele esenţiale înainte de punerea la dispoziţie pe piaţă a jucăriilor; * produsele autohtone nu vor putea fi promovate pe pieţele externe, deoarece cerinţele faţă de acestea vor fi diferite. |

**STRATEGIA DE CONSULTANŢĂ**

***Grupuri de interese***

În contextul consultării proiectului cu părţile interesate au fost determinate trei grupuri de interese de bază:

1. Mediul de afaceri (producătorii, importatorii, distribuitorii), care va resimţi unele schimbări în privinţa punerii la dispoziţie pe piaţă a jucăriilor.

2. Autorităţile publice (statul), care va fi nevoit să aducă contribuţii la etapa implementării prevederilor proiectului în cauză.

3. Societatea (consumatorii) ca utilizatori direcţi ai jucăriilor, care vor avea posibilitatea de a beneficia de jucării, care corespund tuturor cerinţelor stabilite, în corespundere cu practica europeană**.**

Se preconizează organizarea dezbaterilor publice pe marginea proiectului cu toate părţile interesate:

1. Cu reprezentanţii statului (autorităţile de reglementare) în corespundere cu cerinţele legislaţiei referitoare la avizarea proiectelor de acte normative;

2. Cu reprezentanţii societăţii şi în special a mediului de afaceri – producători de jucării cărora va fi transmis proiectul în scopul recepţionării obiecţiilor şi propunerilor, precum şi iniţierii, după caz, a discuţiilor:

 STIP SRL

3. Cu reprezentanţii societăţii şi în special a mediului de afaceri – importatori de jucării, putem menţiona următoarele entităţi, cărora va fi prezentat proiectul în scopul recepţionării obiecţiilor şi propunerilor, precum şi iniţierii, după caz, a discuţiilor:

- Epidavr SRL;

- Richi Tichi SRL

- Bebelux SRL

- Pandorinix SRL

- Daybegin SRL

4. Organisme de evaluare a conformității acreditate:

- Centrul de Metrologie Aplicată și Certificare ÎS;

- Trans Standard SRL;

- Inspecţie-Certificare-Calitate SC;

- Aschim SA;

- Centrul de analiză şi încercări Pielart-Airin;

- Centrul Naţional de Sănătate Publică.

1. Asociaţii patronale în domeniul evaluării conformităţii:

* Asociaţia Patronală în domeniul Conformităţii Produselor din Republica Moldova;
* Asociaţia Patronală Profesională în domeniul Metrologiei şi Calităţii Produselor;

**CONCLUZII ŞI RECOMANDĂRI**

Autorii Analizei optează pentru Opţiunea 3, elaborarea unui proiect nou de Hotărîre de Guvern pentru aprobarea reglementării tehnice privind siguranţa jucăriilor, care va armoniza în totalitate cadrul normativ în vigoare cu prevederile din Directiva 2009/48/CE şi va asigura un nivel înalt de protejare a vieţii şi sănătăţii copiilor, care prezintă un grup vulnerabil de consumatori.